પ્રાઇમરી સ્કૂલમાં ભણતું બચ્ચું મોટું થશે ત્યારે કઈ સાલ ચાલતી હશે એ તર્ક, આદર્શ કે સ્વપ્નની નહીં, સિમ્પલ મેથ્સની વાત છે અને એ અનુભવ બ્હારના અંતરાલ માટે રિસ્ક ના લેવાય. જો ઘર કે કુટુંબમાં રહીને બાળક અસામાજિકતાના પાઠ ભણશે તો સરકાર ‘ને સમાજ શું કરી લેશે? અરે, ભવિષ્યની સરકાર ‘ને સમાજ આ જ આજકાલનાં બાળકો છે. કન્સલ્ટિંગ સાઇકિએટ્રી ડૉક્ટર નીરજ રવાણી સ્પષ્ટ કહે છે કે બાળકો માટે કોઈ રોલ-મોડેલ હોય એ અસામાન્ય બાબત નથી, પરંતુ મમ્મી-પપ્પાએ ધ્યાન રાખવું જોઈએ કે એ રોલ-મોડેલ સારા મૂલ્ય ‘ને વર્તનની છબી ઊભી કરે. બાળ મનોવિજ્ઞાનના ખાંટુ હોય કે સમાજશાસ્ત્રીઓ, ડોરેમોનના બે-ચાર એપિસોડ જોઈને ભારે નારાજ ના થાય એવું શક્ય જ નથી. વ્યાખ્યા વિશ્વમાનવીની હોય કે દેશના સારા નાગરિકની, સમજુ લોકોનો નિર્ણય આખરી છે – સે નો ટુ ડોરેમોન.